Ka Eesti kuulsaim esperantist, keeleteadlane akadeemik Paul Ariste, kelle 100. sünniaastapäeva Eesti üldsus möödunud aastal suurejooneliselt tähistas, kutsus ajalehe- ja erialakirjanduse kaudu esperanto keelt õppima. Läksin 1957. a vastavatud Tartu 8. Keskkooli (nüüd Tartu Forseliuse Gümnaasiumi) 8. klassi, ka selles koolis alustas tööd esperanto keele ring. Vene ja saksa keele kõrval tundus esperanto imelihtne olevat. Saime kohe tellida esperantokeelseid välisajakirju, mille lugemine ei valmistanud raskusi, kuigi sõnaraamatud olid imepisikesed. Sest õpetaja tegi selgeks, et kui sõna ei leia, siis "lammuta" sõna osadeks. Sõna tüvele tõlke leidnud, on grammatilist struktuuri tundes uuest sõnast lihtne aru saada.  Ajakirjadest võis leida kirjasõprade aadresse üle maailma. Post tõi ilusate markidega ümbrikke ja huvitavaid postkaarte.